นายกรัฐมนตรีและรัฐมนตรีว่าการกระทรวงกลาโหม แสดงความห่วงใยนักบินบาดเจ็บสาหัส จากเครื่องตกระหว่างฝึกทางยุทธวิธี ที่จังหวัดลพบุรี
พลเอก คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความห่วงใยกรณี นาวาอากาศโทสุทธิเมธ อ่วมมา นักบินเอฟ 5 ฝูง 211 กองบิน 21 จังหวัดอุบลราชธานี บาดเจ็บสาหัสจากอุบัติเหตุเครื่องบินตก ระหว่างการฝึกปฏิบัติทางยุทธวิธี ณ บริเวณสนามฝึกใช้อาวุธทางอากาศชัยบาดาล จังหวัดลพบุรี นายกรัฐมนตรี ได้รับทราบถึงความพยายามของนักบิน ในการบังคับอากาศยานให้พ้นจากบ้านเรือนประชาชน ก่อนสละเครื่อง โดยได้สั่งการกองทัพอากาศให้การช่วยเหลือนักบินที่ได้รับบาดเจ็บเข้ารับการรักษาเป็นการเร่งด่วน พร้อมทั้งให้สอบสวนถึงสาเหตุที่เกิดขึ้นและรายงานให้ทราบโฆษกกระทรวงกลาโหม กล่าวเพิ่มเติมว่า สำหรับเครื่องบิน F-5E รุ่นดังกล่าว มีอายุการใช้งานมาแล้ว 43 ปี โดยบรรจุเข้าประจำการตั้งแต่ ปี 2521 และอยู่ในระหว่างการปรับปรุงและพัฒนาขีดความสามารถ